ไฟแนนท์ทูเดย์
โดย...ช.ชดา
11 พ.ค. 2558

โดย...ช.ชดา
...คำสั่งปิดปากข้าราชการได้ผลชะงัดอย่างยิ่ง ยามนี้กระทรวงคลังเงียบเชียบ ไม่มีแอะเรื่องแผนปฏิรูปภาษีที่ยังค้างคาอยู่ในแผนงานที่จะต้องนำเสนอคณะรัฐมนตรี
นอกจากจะเงียบเรื่องแผนภาษีแล้ว แผนการลงทุนโครงการขนาดใหญ่ของรัฐก็กริบกันเป็นแถวๆ ยังไม่เห็นว่าครึ่งหลังปีงบประมาณนี้จะมีโครงการอะไรโผล่ออกมาตามที่ทุกคนรอคอย ซึ่งนักธุรกิจจับตามองว่าถ้าไม่มีโครงการอะไรเป็นชิ้นเป็นอันสักโครงการให้เห็น ความเชื่อมั่นต่อรัฐบาลหดหายอย่างแน่นอน
...ใครที่รอใช้บริการนาโนไฟแนนซ์ก็รอไปก่อน โครงการนี้คลังจะแกรนด์โอเพนนิ่ง เพราะถือว่าเป็นหนึ่งในนโยบายแก้จนที่ พล.อ.ประยุทธ์ จันทร์โอชา นายกฯ ให้ความสำคัญมาก แม้จะคิดดอกเบี้ยสูงแต่ให้คนจนมากู้ในระบบ ดีกว่าไปกู้นอกระบบที่ทวงหนี้โหด
ส่วนเรื่องดอกเบี้ยของนาโนไฟแนนซ์ มีคนทักท้วงมากว่าให้คิดดอกเบี้ยได้เกินอัตราที่กฎหมายกำหนดใน ปว.281 ที่กำหนดให้คิดดอกเบี้ยเงินกู้ได้ไม่เกิน 18% นั้น อย่าได้ห่วง เพราะเขากำหนดชัดเจนว่าในจำนวนผลตอบแทน 36% ที่เอกชนที่เข้ามาทำธุรกิจนี้จะได้ แบ่งเป็นอัตราดอกเบี้ย 15% และค่าธรรมเนียม 21% เกินที่กฎหมายกำหนดตรงไหน แต่ ช.ชดา เห็นค่าธรรมเนียมแล้ว ขอบอกว่าถ้าไม่คางเหลืองจะไม่ยอมเดินไปกู้อย่างเด็ดขาด
...ขอแสดงความเสียใจกับ พรรษมน แสงหิรัญ ผู้อำนวยการฝ่ายบริหารภาพลักษณ์และสื่อสารองค์กร ธนาคารไอซีบีซี (ไทย)  เสียคุณพ่อ พ.ท.สมหวัง สมหมั่น สวดอภิธรรมวันที่ 9-11 พ.ค. เวลา 18.30 น. วัดศิริพงษ์ธรรมนิมิต ศาลา 7 พระราชทานเพลิงศพ วันที่ 12 พ.ค. 2558 เวลา 16.00 น.